**USTNA VPRAŠANJA IN POBUDE NA 14. SEJI OBČINSKEGA SVETA:**

**Anton Iskra – svetniška skupina NSi:**

Glede na to, da Občina Kamnik namerava prenoviti Park Evropa, ta predstavlja vhod v staro mestno jedro za tiste, ki v Kamnik prihajajo z vlakom, namreč s Plečnikove železniške postaje Kamnik - mesto, predlagam, da v okviru te prepotrebne prenove občina uredi tudi dostop do parka, osrednjo pešpot skozi park in dostop do Plečnikove železniške postaje tako, da na tej trasi ne bo več arhitektonskih ovir za gibalno ovirane osebe oz. za invalidske vozičke in skuterje, s čimer bo omogočen neoviran dostop iz starega mestnega jedra skozi Park Evropa do Plečnikove železniške postaje in obratno. S takšno ureditvijo bi Občina Kamnik naredila pomemben korak k še večji gibalni enakopravnosti v javnem urbanem prostoru mesta Kamnik.

Kamnik pa je hkrati mesto z bogato kulturno dediščino, kamor spada tudi industrijska dediščina. V Parku Evropa tako že vrsto let stoji velika preša, ki je nekdaj delovala v tovarni Titan. Preša je pobarvana živo modro in na njej je informativna tabla s kodo QR. Čeprav skozi park vodi pešpot, ki povezuje mesto s Plečnikovo železniško postajo in po kateri verjetno vsak dan hodi veliko ljudi, ki razstavljeno napravo vidijo vsaj od daleč (preša je namreč odmaknjena v kot zelenice in do nje vodi ozka stranska steza), pa v Parku Evropa temu spomeniku kamniške industrije manjka kontekst, pa tudi sama preša učinkuje kot tujek v parkovni ureditvi. Preša je namreč iz tovarne Titan, ta pa stoji več kot kilometer stran od Parka Evropa, zato manjka logična povezava med krajem, kjer stoji naprava, in tovarno, v kateri je delovala.

Zato dajem pobudo, da Občina Kamnik v okviru načrtovane prenove Parka Evrope to prešo prestavi iz tega parka v središče zelenega prometnega otoka v krožišču pri tovarni Titan, kjer se srečujeta Kovinarska in Steletova cesta, na zemljišče s parc. št. 715/16, k. o. 1911-KAMNIK (zemljišče je v lasti Občine Kamnik), v bližini pa se postavi večja informativna tabla o tej preši ter tovarni Titan. Tabla naj stoji tako, da bodo besedilo pešci na njej lahko brali s pločnika. Na ta način bo ohranjeni industrijski stroj smiselno povezan s še vedno delujočo tovarno, ki stoji v neposredni bližini krožišča, kulturna dediščina pa bo s tem javno predstavljena tudi v novem delu mesta, kar bo nenazadnje pripomoglo k bolj enakomerni razporejenosti spomenikov po mestu in njihovi dostopnosti. Preša na prometnem otoku sredi krožišča pri tovarni Titan bo po mojem mnenju optimalna rešitev tako z vidika smiselnosti lokacije kot enakomernosti razporeditve obeležij.

V prilogi posredujem tudi 2 fotografiji preše na sedanji lokaciji.





**Odgovor je pripravila Uršula Mihelčič Glavan, višja svetovalka za ohranjanje stavbne dediščine in izgradnjo objektov družbenih dejavnosti:**

Občina Kamnik je za obnovo parka Evropa v odloku o proračunu Občine Kamnik za naslednje leto namenila 20.000 eurov. V letošnjem letu so bila v parku hkrati z obnovo Tršarjevega spomenika izvedena samo nekatera nujna popravila, kot na primer sanacija zidca na jugovzhodnem delu parka, popravilo kamnitih stopnic nad parkiriščem, dopolnjena hortikulturna ureditev okrog spomenika …

Pri pregledu stanja celotnega parka je več kot očitno, da bo treba izvesti tudi širšo prenovo parka. Zasnova parka, ki je bila izvedena v šestdesetih letih prejšnjega stoletja, je še vedno dobra in aktualna. Je pa na več mestih treba izvesti manjše in večje intervencije – v smislu obnove grajenih in tudi zelenih struktur parka, kot na primer obnova kamnitih zidcev – opornih zidov, obnova tlakovanega dela ob stari knjižnici (povezovalna peš pot preko parka), obnova poti v parku, obnova pergole, zamenjava urbane opreme, vzpostavitev vodnega motiva, obnova vodometa, prenova zasaditve (zamenjava nekaterih dreves, grmovnic, obnova travnate površine …).

Ker razpoložljiva sredstva ne zadoščajo za celovito prenovo, bomo park obnavljali po posameznih delih. Glede predloga, da se glavna peš povezava med železniško postajo Kamnik mesto in starim mestnim jedrom poveže, tako da bo dostopna tudi za gibalno ovirane osebe in otroške vozičke, pojasnjujemo, da bomo verjetno v naslednjem letu najprej pristopili k prenovi tega dela parka.

Ravno tako se strinjamo s predlogom, da se velika preša iz tovarne Titan prestavi na bolj logično lokacijo – v bližino tovarne. Predlagana lokacija v krožišču pri tovarni Titan je mnogo bolj primerna kot v parku Evropa, kjer ta element deluje kot tujek.

Občina bo proučila možnost, da se ta prestavitev čim prej izvede.

Prenova samega parka pa bo kot rečeno potekala po fazah, ker za celovito prenovo trenutno ni zagotovljenih dovolj sredstev. V kolikor bo v zvezi s tem objavljen ustrezen razpis, se bomo vsekakor na ta razpis prijavili. Za prijavo na razpis bo treba pripraviti tudi ustrezno dokumentacijo (popis vseh predvidenih del), potrebno pa bo tudi sodelovanje z Zavodom za varstvo kulturne dediščine Slovenije, Območno enoto Kranj, saj je urejanje območja tega parka v njihovi pristojnosti.

**Duško Papež – svetniška skupina LDP:**

V letu 2023 so KS Godič in krajani vasi Brezje nad Kamnikom predlagali izgradnjo kanalizacije, katera bi obsegala vas Brezje, Vodice in Kršič.

Vse tri vasi skupaj tvorijo preko 80 populacijskih enot oziroma 80 vodomerov po podatkih KP Kamnik.

Samo vas Brezje ima 60 enot in se še povečuje.

V vseh treh vaseh so še na razpolago zazidljive parcele, nekaj jih je že v fazi gradnje, nekaj v pridobivanju dovoljenj.

Pred leti je bila narejena groba projektantska ocena za izgradnjo sekundarnega kanalizacijskega voda z Brezij do Godiča, kjer je možen priklop na obstoječ vod. Cena je bila za približno 30% cenejša kot izgradnja manjše čistilne naprave na Brezjah.

Glede na evropsko direktivo in nenazadnje tudi na ekološko osveščenost krajanov omenjenih vasi, me zanima, v kakšni fazi je omenjena pobuda. KS Godič, kot predlagateljica, ni dobila še nobenega odgovora s strani občine.

**Odgovor je pripravil Timotej Štritof, podsekretar – vodja Oddelka za gospodarske dejavnosti, gospodarske javne službe in finance:**

Naselja Brezje nad Kamnikom, Vodice nad Kamnikom in Kršič niso del aglomeracij, tj. območij poselitve, kjer sta poseljenost ali izvajanje gospodarske ali druge dejavnosti zgoščena tako, da je mogoče zbiranje komunalne odpadne vode v kanalizaciji in njeno odvajanje po kanalizaciji v komunalno čistilno napravo ali na končno mesto izpusta. Gre torej za naselja, ki jih, skladno z uredbo, ki ureja odvajanje in čiščenje komunalne odpadne vode, trenutno ni treba opremiti z javnim kanalizacijskim omrežjem in čistilno napravo. V Odloku o proračunu Občine Kamnik za leto 2025 iz navedenih razlogov ni namenjenih sredstev za izgradnjo kanalizacijskega sistema na območju omenjenih naselij.

**Miroslav Bider – svetniška skupina Lista MS:**

Obračam se na vas z vprašanjem glede zaklonišč v občini Kamnik. Prosil bi za informacije o njihovih lokacijah in dostopnosti za prebivalce. Prav tako bi me zanimalo, če so na voljo posebna navodila ali postopki za uporabo zaklonišč v primeru potrebe.

**Odgovor sta pripravila Tomaž Zabavnik, poveljnik Civilne zaščite občine Kamnik, in Brigita Vavpetič, strokovna sodelavka VII/2 (II):**

Zaklonišča v občini Kamnik so bila tako kot v večini občin v Sloveniji zgrajena po letu 1973 skladno s takratnim zakonom o obrambi in zaščiti. Sedaj to področje ureja Zakon o varstvu pred naravnimi in drugimi nesrečami ter podzakonski akti.

V občini Kamnik imamo na urbanih predelih mesta in z okolico zgrajenih 26 zaklonišč z osnovno zaščito. Lokacije zaklonišč in objektov, v katerih so zgrajena zaklonišča, bomo skupaj z navodili in napotki v prihodnje objavili na spletni strani Občine Kamnik.

Lokacije zaklonišč v občini Kamnik:

|  |  |
| --- | --- |
| **Lokacija zaklonišča** | **Število zakloniščnih mest** |
| Dom starejših občanov Kamnik | 100 |
| Prostovoljno gasilsko društvo Kamnik | 50 |
| Osnovna šola Marije Vere | 200 |
| Vrtec Antona Medveda Kamnik | 150 |
| Stanovanjska soseska Klavčičeva | 600 |
| Pošta Duplica | 50 |
| Stanovanjska soseska BS-2 (Perovo) | 200 |
| Avtobusna postaja Kamnik – desno zaklonišče | 200 |
| Avtobusna postaja Kamnik – levo zaklonišče | 200 |
| Gimnazija in srednja šola Rudolfa Maistra | 400 |
| Zdravstveni dom dr. Julija Polca Kamnik | 100 |
| Stanovanjska soseska BS-6 | 600 |
| Podružnična šola OŠ Frana Albrehta – POŠ Nevlje | 100 |
| Osnovna šola Frana Albrehta | 500 |
| Osnovna šola Toma Brejca | 300 |

Ob naravnih in drugih nesrečah ter v vojni se z namenom zaščite prebivalcev, živali, premoženja in kulturne dediščine v skladu z načrti odredijo zaščitni ukrepi, med katere sodi tudi zaklanjanje. Zaklanjanje ogroženih in prizadetih prebivalcev se izvaja v primeru, ko z drugimi ukrepi ni mogoče zagotoviti njihove varnosti.

Preden se zaščitni ukrep zaklanjanja odredi, se oceni stanje na podlagi informacij, pridobljenih s strani Uprave Republike Slovenije za zaščito in reševanje (URSZR) ter drugih pristojnih služb, ki zbirajo in obdelujejo podatke ter vodijo sisteme za zgodnje opozarjanje.

Za uporabo zaklonišč so izdelana posebna navodila in napotki za uporabo zaklonišč. Navodila za uporabnike določa tako imenovani Zakloniščni red, ki mora biti izobešen v vsakem bivalnem prostoru zaklonišča.

Zakloniščni red določa dolžnosti in omejitve, ki uporabnikom zagotavljajo nemoteno bivanje v zaklonišču. Sestavni del zakloniščnega reda je tudi načrt zaklonišča z označenimi prostori in poudarjeno označenimi izhodnimi potmi.

Občina Kamnik je v letu 2022, ob začetku vojne v Ukrajini, pričela s pregledom vseh zaklonišč ter z obveščanjem in osveščanjem lastnikov, da morajo biti zaklonišča izpravna in pripravljena za uporabo. Tudi v prihodnjih letih bomo skladno z zakonodajo in navodili URSZR izvajali preglede in redna vzdrževalna dela.

Občina Kamnik si prizadeva za varnost vseh prebivalcev in bo zagotovila, da bodo zaklonišča ostala v ustreznem stanju za morebitno uporabo ob izrednih razmerah.